जनकपुर रोयल्सको रवाफ
सन्दीप जोरा र चाडविक वाल्टनले तेस्रो विकेटमा अविजित १ सय ५१ रनको साझेदारी गरेपछि जनकपुर रोयल्सले नेपाल टी–२० लिगमा फारवेस्ट युनाइटेडमाथि ८ विकेटको सानदार विजय हात पार्‍यो ।
काठमाडौँ — सन्दीप जोरा र चाडविक वाल्टनले तेस्रो विकेटमा अविजित १ सय ५१ रनको साझेदारी गरेपछि जनकपुर रोयल्सले नेपाल टी–२० लिगमा फारवेस्ट युनाइटेडमाथि ८ विकेटको सानदार विजय हात पार्‍यो ।उनीहरूको प्रयासमा जनकपुरले १ सय ७० रनको लक्ष्य १८.२ ओभरमा १ सय ७१ रन बनाउँदै पूरा गर्‍यो । जोरा ७७ र वाल्टन ६९ रन बनाई अविजित रहे । करण केसीको बलमा विजयी छक्का प्रहार गरेका जोराले ५४ बलको इनिङ्समा कुल ३ चौका र ५ छक्का प्रहार गरे । वाल्टनले ४० बल खेल्दै २ चौका र ५ छक्का प्रहार गरे । पवन सर्राफ १२ र कप्तान ट्रेभोन ग्रिफिथ ६ रनमा आउट भए । दुवैलाई करणले आउट गरे ।करणले नै अन्तिम ओभरमा जितेन्द्र मुखियाको बलमा ३ छक्कासहित २६ रन प्रहार गरेपछि फारवेस्टले कसिलो स्कोर बनाएको हो । त्यसको अघिल्लो ओभरमा करण र भीम सार्की मिलेर सोमपाल कामीलाई १९ रन प्रहार गरे । जसको प्रयासमा टस हारेर ब्याटिङ गर्न आएको फारवेस्टले ६ विकेट गुमाई १ सय ६९ रन बनायो । आठौं नम्बरमा ब्याटिङ करणले १७ बलमा ३ चौका र ४ छक्का प्रहार गर्दै अविजित ४६ रन बनाए । चौथो नम्बरमा ब्याटिङ गरेका भीमले ३० बल खेल्दै १ चौका र २ छक्कासहित अविजित ३६ रन बनाए । देव खनाल २२, हासिम अन्सारी ११, कप्तान हसमतुल्लाह साहिदी १९, विनोद भण्डारी १२ र हरिशंकर शाह १३ रनमा आउट भए । जनकपुरबाट ललित राजवंशीले २ तथा सोमपाल र जितेन्द्रले १–१ विकेट लिए ।चार खेलमा तेस्रो जित हात पार्दै जनकपुर दोस्रो स्थानमा उक्लिएको छ । फारवेस्टले ४ खेलमा तेस्रो पराजय भोगेको हो । यता पोखरा एभेन्जर्सले लगातार पाँचौं पराजय भोगेको छ । टोलीलाई बिहीबारको पहिलो खेलमा विराटनगर सुपर किंग्सले ८ विकेटले पराजित गर्‍यो । ४ खेलमा दोस्रो विजय हात पार्दै विराटनगर चौथो स्थानमा उक्लेको छ ।टस हारेपछि ब्याटिङमा आएको एभेन्जर्सले त्रिवि क्रिकेट मैदान कीर्तिपुरमा ६ विकेट गुमाई १ सय ३५ रन बनायो । अमिर हमजा २५ बलमा ३७ रन बनाई अविजित रहे । सुमित महर्जनले २६, कप्तान उपुल थाराङ्गाले २५, आसिफ शेखले ११ रन बनाए । प्रतिश जिसी १३ रनमा अविजित रहे । विराटनगरका कप्तान एन्ड्रे म्याकार्थीले ३ तथा नन्दन यादव, राज नन्नन र शाहब आलमले १–१ विकेट लिए ।अर्जुन साउद इनिङ्सको पहिलो बलमै शून्यमा आउट भए पनि विराटनगरले १८.४ ओभरमै लक्ष्य पूरा गर्‍यो । गौरांशु शर्मा ३३ रनमा आउट भए । रोहित पौडेलले ७१ र हुसैन तलातले २८ रनको अविजित इनिङ्स खेल्दै विराटनगरलाई विजयी बनाए । प्लेयर अफ द म्याच रोहितले ५७ बल खेल्दै ६ चौका र ३ छक्का तथा तलातले २३ बल खेल्दै ३ चौका प्रहार गरे ।